32000D0127
L 036/43
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 януари 2000 година
за изменение на Решение 1999/253/ЕО на Комисията за защитните мерки по отношение на някои рибни продукти с произход от или идващи от Кения и Танзания и за изменение на здравния сертификат на рибни продукти с произход от или идващи от Танзания
(нотифицирано под номер C(2000) 211)
(текст от значение за ЕИП)
(2000/127/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 22, параграф 6 от нея;
като има предвид, че:
(1)
Вследствие на някои случаи на отравяне на рибата в езерото Виктория, за които се подозира, че са били причинени от присъствието на пестициди във водата на езерото Виктория и от неправомерни действия в рибарството, Комисията прие Решение 1999/253/ЕО (2). Това решение предвижда, че след получаване на информация относно развитието на ситуацията, както и на гаранциите, дадени от компетентните органи на Кения и Танзания, то може да бъде преразгледано.
(2)
Предвид резултатите от инспекцията и гаранциите, предоставени от официалните власти в Танзания, се предлага Решение 1999/253/ЕО да бъде изменено така, че да разреши вноса на рибни продукти, уловени в езерото Виктория и с произход от или идващи от Танзания.
(3)
Необходимо е рибните продукти, уловени в езерото Виктория, да бъдат подлагани на подходящи проверки с цел да се гарантира здравния им статус, и тези проверки следва да бъдат в състояние да откриват по-специално присъствието на пестициди. Поради това е необходимо съответната проверка да бъде изрично посочена в здравния сертификат, придружаващ внасяните от Танзания рибни продукти и установен в Директива 98/422/ЕО на Комисията (3).
(4)
Въпреки това е необходимо да се даде повече време на властите в Кения да внедрят подходящите контролни мерки, за се гарантира безопасността на рибните продукти. Затова вносът на рибни продукти, добити от езерото Виктория и с източник или произход от Кения, следва да остане забранен.
(5)
Mерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Решение 1999/253/ЕО се изменя, както следва:
1.
Член 1 се заменя със следния текст:
„Член 1
Настоящото решение се прилага за пресни, замразени или преработени рибни продукти, добити в езерото Виктория с произход от или идващи от Кения. То не се прилага за рибни продукти, добити в морето.“
2.
Член 4 се заменя със следния текст:
„Член 4
Настоящото решение се преразглежда след получаването на информация за развитието на ситуацията, както и на гаранциите от компетентните органи на Кения по отношение безопасността на рибните продукти.“
Член 2
Точка IV от здравния сертификат, установен в приложението към Решение 98/422/ЕО и придружаващ пратките рибни продукти с произход от или идващи от Танзания и добити в езерото Виктория, трябва да бъде допълнена със следната точка:
„-
Официалният инспектор удостоверява, че гореописаните рибни продукти са произведени по система за мониторинг съобразно установеното в глава V, точка II.3.Б от приложението към Директива 91/493/ЕИО, и че резултатите от тези проверки са задоволителни.“
Член 3
Държавите-членки изменят мерките, които прилагат в търговията, така че да ги приведат в съответствие с настоящото решение. Те незабавно информират Комисията за това.
Член 4
Адресати на настоящото решение са държавите-членки.
Съставено в Брюксел на 31 януари 2000 година.